9 คนไทยถูกหลอกไปทำงานที่ประเทศฟิลิปปินส์ ได้รับการช่วยเหลือแล้ว
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยความคืบหน้าการให้ความช่วยเหลือคนไทยที่ถูกหลอกไปทำงานที่ประเทศฟิลิปปินส์ ว่า ภายหลังที่กรมการกงสุลได้รับคำร้องจากญาติคนไทยที่ถูกหลอกไปทำงานที่ประเทศฟิลิปปินส์ เมื่อวันที่ 23 สิงหาคมที่ผ่านมา ได้มีการประสานไปยังสถานเอกอัครราชทูตไทยที่กรุงมะนิลา ซึ่งขณะนี้ได้รับรายงานว่าทางเจ้าหน้าที่ตำรวจฟิลิปปินส์ได้ให้การช่วยเหลือคนไทยแล้ว 9 ราย โดยคนไทย 6 รายได้เดินทางกลับถึงประเทศไทยแล้วเมื่อวันที่ 29 สิงหาคมที่ผ่านมา ส่วนคนไทยอีก 3 คนที่เหลือ สถานเอกอัครราชทูต ณ กรุงมะนิลา ได้จัดหาที่พักและอาหารในระหว่างรอทำเอกสารเดินทางก่องส่งตัวกลับประเทศไทยต่อไป โดยกรมการกงสุลได้หารือและยืนยันความพร้อมกับมูลนิธิปวีณา หงสกุล ถึงความพร้อมในการประสานงานเพื่อช่วยเหลือคนไทยที่ถูกหลอกไปทำงานในต่างประเทศ สำหรับคนไทยที่มีความเสี่ยง หรือมีญาติที่ตกเป็นเหยื่อของขบวนการดังกล่าว สามารถติดต่อขอรับคำปรึกษาหรือความช่วยเหลือจากกรมการกงสุล ผ่านหมายเลข 02 572 8442 ได้ตลอด 24 ชั่วโมง หรือติดต่อที่สถานเอกอัครราชทูต สถานกงสุลใหญ่ ของไทยที่ท่านอยู่ใกล้ได้